Document ID: 32012D0728

ROZHODNUTIE KOMISIE
z 23. novembra 2012
o nezaradení bifentrínu do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh, pokiaľ ide o výrobky typu 18
[oznámené pod číslom C(2012) 8442]
(Text s významom pre EHP)
(2012/728/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa stanovuje zoznam aktívnych látok, ktoré sa majú posúdiť z hľadiska ich možného zaradenia do prílohy I, IA alebo IB k smernici 98/8/ES. Tento zoznam obsahuje aj bifentrín.
(2)
Podľa nariadenia (ES) č. 1451/2007 sa bifentrín posudzuje v súlade s článkom 11 ods. 2 smernice 98/8/ES na použitie vo výrobkoch typu 18, insekticídoch, akaricídoch a výrobkoch na ochranu proti iným článkonožcom v zmysle vymedzenia v prílohe V k uvedenej smernici.
(3)
Francúzsko bolo určené ako spravodajský členský štát a 2. novembra 2009 predložilo Komisii v súlade s článkom 14 ods. 4 a 6 nariadenia (ES) č. 1451/2007 správu príslušného orgánu spolu s odporúčaním.
(4)
Členské štáty a Komisia preskúmali správu príslušného orgánu. V súlade s článkom 15 ods. 4 nariadenia (ES) č. 1451/2007 sa zistenia vyplývajúce z preskúmania začlenili v rámci Stáleho výboru pre biocídne výrobky 25. mája 2012 do hodnotiacej správy.
(5)
Z posúdenia vyplýva, že v prípade biocídnych výrobkov, ktoré obsahujú bifentrín a používajú sa ako insekticídy, akaricídy a výrobky na ochranu proti iným článkonožcom, nemožno očakávať, že budú spĺňať požiadavky stanovené v článku 5 smernice 98/8/ES. Scenáre hodnotené v rámci posúdenia rizík pre životné prostredie poukázali na neprijateľné riziko pre vodné prostredie. Preto nie je vhodné zaradiť bifentrín na použitie vo výrobkoch typu 18 do príloh I, IA ani IB k smernici 98/8/ES.
(6)
V záujme právnej istoty by sa mal stanoviť dátum, od ktorého by sa biocídne výrobky typu 18 obsahujúce bifentrín mali prestať uvádzať na trh, a to s prihliadnutím na neprijateľné účinky týchto výrobkov, ako aj oprávnené očakávania výrobcov týchto výrobkov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Bifentrín (číslo CAS 82657-04-3) sa nezaraďuje do príloh I, IA ani IB k smernici 98/8/ES na použitie vo výrobkoch typu 18.
Článok 2
Na účely článku 4 ods. 2 nariadenia (ES) č. 1451/2007 sa biocídne výrobky typu 18 obsahujúce bifentrín (číslo CAS 82657-04-3) prestanú uvádzať na trh s účinnosťou od 1. mája 2013.
Článok 3
Toto rozhodnutie je určené členským štátom.
V Bruseli 23. novembra 2012

Labels: 3
6